ג’רמי סקוט הוא המעצב הכי יצירתי, נועז ומפתיע כיום באופנה העולמית, מי שיודע להפוך מוצרים יומיומיים פשוטים לפריטי אופנה אייקוניים נחשקים. מאז התמנה סקוט האמריקאי לפני כשש שנים למעצב של בית האופנה האיטלקי “מוסקינו”, כל תצוגה שלו מעוררת ציפיות גבוהות.
אז אחרי התצוגות המדוברות בהשראת הסמלים של “מקדונלד’ס”; במראה בובות ברבי; בהשפעת חומרי ניקוי, באווירה של קרקס ותצוגה שנקראה “מוסקינו טראש”, שעוצבה כולה בהשראת חומרי האריזה של עולם האופנה, כולל דגמים בצבעי קרטון עם סרטי הדבקה, ניילונים, פצפצים, מדבקות ושקיות שופינג – עיצב סקוט ל”מוסקינו” לאביב-קיץ 2019 קולקציה מרהיבה בהשראת השרבוט, הגזירה והתפירה של עולם האופנה. לכן, לא פלא שעל חלק מהדגמים כיכבו מספריים, אצבעונים, מחטים, כריות סיכות, סרטי מדידה והרבה שרבוטי סקיצה, שנראו כאילו נלקחו מהתוכנית “פרויקט מסלול”.
את התצוגה פתחו דגמים עם הדפסי שרבוט של קווים-קווים, כשהדפסים אלה מעטרים גם את הכובעים, התיקים, הנעליים ואפילו את הגרביונים והציפורניים. שמלות צמודות וחליפות היו צבועות בשחור ובגוונים נועזים, בצבעי עיפרון, בצורה מבולבלת ואקראית שחיקתה את עבודת המעצב בסטודיו. ואז סקוט זרק כמה אלמנטים שקופים על הדגמים בעיטור תחרות, ואחריהם כיכבה סידרה של שמלות מעטפת, חליפות חצאית ובגדי ים, מנוקדים בדוגמאות המוכרות של המותג ובפסים.
השיא של התצוגה היה סידרה של דגמי ערב סוריאליסטיים, החל משמלת מספריים, שמלת מחטים, שמלת כרית סיכות, שמלת אצבעון, דגם עם סרט מדידה, ושלוש שמלות שהיו מחוברות לגליל ענקי של אריג בד. את הכובעים המיוחדים עיצב מעצב הכובעים הבריטי הנודע סטיבן ג’ונס. המופע הסתיים עם ג’יג’י חדיד ככלה נסיכית.